Suomen rahapelilaki kieltää ulkomaisilta peliyhtiöltä mainostamisen Suomessa, mutta esimerkiksi Sampo Kaulanen ja Heli Palsanmäki kiertävät ovelasti lakia.

Videolla Sampo ja Minttu Kaulanen kertovat parisuhteestaan.

Jounin kauppaa Äkäslompolossa pyörittävä Sampo Kaulanen on kärsinyt koronaviruksen myötä hiipuneista bisneksistä monen muun yrittäjän tapaan.

– Meillähän loppui täällä bisnes kuin seinään, Kaulanen kommentoi alkuviikosta Iltalehdelle kiperää tilannettaan.

Sampo Kaulanen kiertää ovelasti lakia, vaikka Suomessa ulkomaisen pelifirman mainostaminen on kiellettyä. Myös Heli Palsanmäki luo seuraajilleen illuusiota pelionnesta. IL Arkisto

Kaulasen omistamalle Jounin Kaupalle myönnettiin Business Finlandin 100 000 euron tukipaketti.

– Mieluummin olisin valinnut normaalitilanteen kuin tämän, että joutuu hakemaan apurahoja. Se positiivinen puoli tässä on, että tämä tilanne pistää yrittäjät miettimään selviytymiskeinoja tästä kriisistä. Ei se valittaminen vie mihinkään, pitää vaan mennä eteenpäin, ideoida tulevaa ja uskoa omaan juttuun, hän kertoi.

Sampo Kaulasen julkisella Facebook-sivulla on nähtävissä, että mies ilmeisesti yrittää etsiä muita selviytymiskeinoja ulkomaista nettikasinoa pelaamalla.

– Voittamisen tunnelma tai sen mahdollisuus on huumaava, Kaulanen hehkuttaa julkaisemansa pelikasino-kuvan yhteydessä.

Minttu-vaimon reilu lupaus

Myös Kaulasen Minttu-vaimo mainostaa Facebookissaan samaa ulkomaista pelikasinoa kuin miehensä.

– Jos mä voitan 10t eukkua, ostan koko summalla ravintoloihin lahjakortteja ja jakelen niitä ihmisille joilla ei ole varaa viedä rakkaitaan tai itseään ulos syömään, Minttu lupaa jalomielisesti.

Päivitys on herättänyt paljon ihastusta hänen seuraajiensa parissa.

Kaulaset eivät ole ainoat julkisuuden henkilöt, joka ovat hurahtaneet nettikasino-pelin syövereihin.

Esimerkiksi Heli Palsanmäki tekee ”tiliä” nettikasinon parissa.

Hän on julkaissut viime viikolla Facebookissaan kuvan, jossa intoilee nettikasinon parissa. Kuvassa näyttää siltä, että Helin pelikassaan on kertynyt 800 euroa rahaa.

Monet Helin Facebook-seuraajista ihailevat Helin hyvää pelionnea.

– Heli, olet loistava pelaaja.

Yksi seuraajista utelee, että voittaako kyseisillä peleillä.

– Kyllä mä oon voittanut ja myös hävinnyt, Heli vastaa.

Sekä Heli Palsanmäki että Sampo ja Minttu Kaulanen ovat julkaisseet säännönmukaisesti kuvia nettikasinopelistään ja luoneet sitä kautta seuraajilleen positiivista kuvaa nettikasinon voitoista.

Todellisuudessa nämä voitot ovat enemmän tai vähemmän mainoskikka, sillä kyseiset henkilöt ovat peliyhtiön "sisäänheittäjiä", eli yhteistyökumppaneita joita kutsutaan affiliaateiksi eli affeiksi.

Affit tekevät koko ajan peliyhtiölle mainostyötä ja saavat vastikkeeksi pelirahaa.

Kuvioon kuuluu myös se, että toiset affit hehkuttavat aktiivisesti muiden affien somejulkaisuja.

Lakia kierretään ovelasti

lltalehti selvitti jo muutama vuosi sitten, miten nettipelikasinosysteemi pyörii.

Suomen rahapelilaki kieltää ulkomaisilta peliyhtiöltä mainostamisen Suomessa, sillä Suomessa Veikkauksella on monopoliasema.

Vaikka mainostaminen on kiellettyä, niin yksityishenkilöillä on oikeus kertoa peliharrastuksestaan sosiaalisessa mediassa. Peliyhtiö on nyt siis keksinyt keinon hankkia näkyvyyttä julkisuudesta tuttujen henkilöiden kautta.

Näin ollen ulkomainen peliyhtiö kiertää Suomen lakia ovelasti.

Nimittäin Kaulaset ja Heli Palsanmäki eivät ole ainoita julkkiksia, joita tämä Maltalle rekisteröity pelifirma on houkutellut mukaansa.

Muun muassa radiojuontajat Kimmo Vehviläinen ja Kim Sainio ovat affeja, jotka jatkuvasti tekevät Facebookissaan mainostyötä pelifirman nimissä.

Joillekin julkkiksille on ilmeisesti alkanut omatunto soimata, ja he ovat jättäneet affi-hommat kesken.

Amanda Harkimo postasi vielä pari vuotta sitten ahkerasti pelifiman mainoksia Facebookiinsa, mutta enää hänen sivuiltaan ei niitä löydy. Sen sijaan Amanda mainostaa taajaan Instagram Stories -osiossa. Sieltä mainokset poistuvat 24 tunnissa, eikä silloin sivustolle jää niistä jälkiä.

Illuusio helpoista ja suurista voitoista

Iltalehti kirjoitti jo muutama vuosi sitten, miten tämä Maltalle rekisteröity pelifirma pyörittää julkkiksia mainoskasvoinaan.

Julkkikset eivät pelaa omilla rahoillaan, vaan peliyhtiön heille säännöllisesti toimittamilla pelirahoilla.

Suomalaisjulkkisten ja Maltalle rekisteröidyn nettikasinoyrityksen yhteyskanavana toimii suomalainen yritys, joka on erikoistunut vaikuttajamarkkinointiin.

Tämä firma etsii affeiksi jo ennestään tunnettuja ihmisiä, joiden somepäivityksiä seurataan.

IL:n lähteiden mukaan peliyhtiön markkinointiin mukaan lähteneille julkkiksille annetaan 500 euron viikoittainen peliraha.

Sopimuksessa määritellään, miten monta kertaa tuo summa on pelattava nettikasinolla. Jos sovitun pelimäärän jälkeen julkkiksen tilillä on yhä voittoja, saa pelaaja pitää voittorahansa.

Jos rahat loppuvat ennen sovitun pelimäärän täyttymistä, ei tili mene miinukselle eikä pelaaja menetä mitään. Uudet pelirahat ja uuden mahdollisuuden voittaa hän saa jälleen viikon päästä.

Mukaan lähteneiden velvoitteisiin kuuluu, että pelipäivityksiä on tehtävä aktiivisesti sosiaalisessa mediassa. Myös nettikasinon nimen mainintaa julkaisujen yhteydessä suositellaan.

Vaikuttaisi siltä, että mukaan lähteneet julkkikset ovat kuuliaisia, sillä päivityksiä tulee usein ja pelifirman aihetunnisteet on huolellisesti merkitty.

Samalla nämä affeiksi lupautuneet julkkikset luovat seuraajilleen illuusiota helpoista ja suurista voitoista. Sitä ei näytetä sitä, miten valtavia euromääriä julkkikset peleihin laittavat, eikä kerrota että kyseiset julkkikset eivät pelaa omalla rahallaan.

Pelirahan lisäksi nettikasino lennättää julkkispelaajiaan Maltalle. Myös näiltä reissuilta pelaajat tekevät ahkerasti mainospäivityksiä sosiaaliseen mediaan.

Tosin koronan takia julkkisten perinteisesti keväällä tekemä Maltan-matka on nyt jäissä.

Poliisi puuttui peliin

Pari vuotta sitten arpajaislakia valvova poliisihallitus puuttui Sampo Kaulasen omistaman Jounin Kaupan toimintaan.

Nimittäin Jounin Kaupalla oli tuolloin yli 500 000 seuraajaa, joten kyseessä on arvokas näkyvyyskanava. Jounin Kaupan Facebook-sivuilla oli aktiivisesti kyseisiä kasinopostauksia.

Pian poliisihallitus pyysi Sampo Kaulaselta selvityksiä siitä, miksi hänen firmansa sivuilla on laittomia kasinomainoksia.

Iltalehdelle Kaulanen myönsi antaneensa selvityksen. Samalla hän kertoi odottelevansa selvityksen tulosta kaikessa rauhassa.

– Siihen asti naputtelen konetta ja pellailen, Sampo vastasi Iltalehdelle tuolloin.

Nyt Iltalehti tavoitti Sampo Kaulasen.

Hän ei kertonut, millaiseen tulokseen poliisihallitus oli tullut Jounin Kaupan kasinopostauksista. Ilmeisesti poliisin puuttuminen sai aikaan ainakin sen, että enää Jounin Kaupan sivuilla vastaavia mainoksia ei ole.

Sampo Kaulanen ei nähnyt ristiriitaa siinä, että vaikka hän on juuri saanut valtiolta Business Finlandin myöntämän 100 000 euron tuen, niin siitä huolimatta hän jatkaa ulkomaisen pelinettifirman mainostamista Facebookissaan.

– En kommentoi, Sampo totesi.

Juttu tarkennut Amanda Harkimon affi-työn osalta.